text: Årets første student: Jeg føler mig fri
  19 juni 2017 kl. 12.42
  I dag starter studenterugen, og allerede i morges fik den første student fra Rødkilde Gymnasium huen på – og det var med topkarakter. 
  Hvis du bevæger dig ned af gågaden i den kommende uge, vil du nok se flere hatte i gadebilledet, end du plejer. Rundt om i landet får studenterne huerne på, og i dag kan sommerens første studenter fejres.
  Det gælder også på Rødkilde Gymnasium i Vejle, hvor Sarah Hedegaard Nipper i dag blev gymnasiets allerførste student.
  Sarah Hedegaard Nipper, student: "Det er mega dejligt. Jeg føler mig superglad og fri."
  - Det er helt fantastisk. Det er mega dejligt. Jeg føler mig superglad og fri, siger Sarah Hedegaard Nipper.
  Det blev til et 12-tal i den afsluttende eksamen, så nu kan studinen skrive topkarakteren ind i huen. Karakteren kommer ifølge hende selv til at betyde, at hun får et "rigtig godt gennemsnit".
  - Jeg er ikke helt sikker på, hvad jeg vil læse. Det skifter meget, men lige nu hælder jeg nok mest til at læse antropologi, siger Sarah Hedegaard Nipper.  
  Men først skal hun nyde tilværelsen væk fra bøgerne og fejre huen.
  - Nu skal jeg bare ud og have det sjovt. Og så skal jeg til Kina med en veninde i tre måneder, så det bliver fedt. Når jeg kommer hjem, så skal have et job og tjene nogle penge, siger Sarah Hedegaard Nipper.
  